Tutkimusraportti kirjoitetaan web-tekniikoiden ja digitaalisen median alalta. Valitkaa aiheenne listasta (erillinen tiedosto). Aiheen voi valita myös listan ulkopuolelta, kunhan se liittyy web-tekniikoihin tai digitaaliseen mediaan.

Raportissa käytetään vähintään viittä lähdettä (oppikirjoja, kirjallisuutta, artikkeleita, insinööritöitä, internetiä…). Tyyli on raportoivaa tutkielmatyyppistä tekstiä. Teksti laaditaan Metropolian raporttipohjaan, ei asiakirjastandardiin. Raportin rakenteessa, kuvien numeroinnissa, lähdeviitemerkinnöissä, fonttikoossa, rivivälissä jne. muotoseikoissa noudatetaan kurssilla, insinöörityöohjeessa ja mallipohjassa annettuja ohjeita. Raportissa tulisi olla vähintään yksi kuva tai taulukko. Kuvilla ja taulukoilla ei tule kuitenkaan täyttää sivuja.

Raportin pituus on n. 8–10 sivua riippuen raportin laatijoiden lukumäärästä. Sivunumerointi alkaa johdantosivulta, joten raportoivan tekstin lisäksi työhön tulee nimiölehti, sisällysluettelo, lähdeluettelo ja mahdolliset liitteet. Tiivistelmää näin lyhyt raportti ei kaipaa. Yhteenvedossa arvioidaan ‒ päätelmien tekemisen lisäksi ‒ ryhmän kunkin jäsenen prosentuaalinen panos työskentelyyn. Ryhmä saa saman arvosanan, jos prosentuaaliset osuudet ovat suunnilleen yhtä suuret.

**Huomatkaa, että raportin teko vaatii aikaa! Tehkää siis ryhmänne kanssa suunnitelma heti alkuun ja miettikää, kuka tekee mitäkin ja milloin! Olkaa myös aktiivisesti yhteydessä opettajaan, jos olette jumissa tai joku ryhmänne jäsenistä ei osallistu työskentelyyn!**